Document ID: 32013R0487

KOMISJONI MÄÄRUS (EL) nr 487/2013,
8. mai 2013,
millega muudetakse tehnika ja teaduse arenguga kohandamise eesmärgil Euroopa Parlamendi ja nõukogu määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006, (1) eriti selle artiklit 53,
ning arvestades järgmist:
(1)
Määrusega (EÜ) nr 1272/2008 ühtlustatakse ainete, segude ja teatavate konkreetsete toodete klassifitseerimise ja märgistamise sätted ning kriteeriumid Euroopa Liidus.
(2)
Määruses võetakse arvesse Ühinenud Rahvaste Organisatsiooni (ÜRO) kemikaalide klassifitseerimise ja märgistamise globaalset harmoneeritud süsteemi (edaspidi „GHS”).
(3)
GHSi klassifitseerimiskriteeriume ja märgistuseeskirju vaadatakse ÜRO tasemel korrapäraselt läbi. 2010. aasta detsembris võttis ÜRO ohtlike kaupade veo ja kemikaalide klassifitseerimise ning märgistamise globaalse harmoneeritud süsteemi eksperdikomisjon vastu GHSi neljanda muudetud versiooni. See sisaldab muudatusi, sealhulgas keemiliselt ebastabiilsete gaaside ja tuleohutute aerosoolide uusi ohukategooriaid ja täiendavalt ratsionaliseeritud hoiatuslauseid. Seepärast tuleb kohandada määruse (EÜ) nr 1272/2008 lisade tehnilisi sätteid ja kriteeriume vastavalt GHSi neljandale muudetud versioonile.
(4)
GHS võimaldab pädevatel asutustel vastu võtta märgistamisega seotud erandeid ainete ja segude puhul, mis on klassifitseeritud söövitavaks metallide, kuid mitte naha ega silmade jaoks. Samuti võimaldab see teatavad märgistuselemendid pakendilt ära jätta, kui ainet või segu on teatavast mahust vähem. On vaja lisada sätted nende meetmete rakendamiseks ELi tasandil.
(5)
Muuta tuleb ka lisade eri sätete terminoloogiat ning teatavaid tehnilisi kriteeriume, et lihtsustada nende rakendamist ettevõtjate ja määruse täitmist tagavate ametiasutuste jaoks ning parandada õigusaktide sidusust ja selgust.
(6)
Selleks et tagada, et ainete tarnijad saaksid teha uute, käesoleva määrusega kehtestatud klassifitseerimise, märgistamise ja pakendamise nõuetega seotud kohandused, tuleb ette näha üleminekuaeg ning käesoleva määruse kohaldamine edasi lükata. See peaks võimaldama kohaldada käesoleva määruse sätteid üleminekuaja jooksul vabatahtlikult.
(7)
Käesoleva määrusega ettenähtud meetmed on kooskõlas Euroopa Parlamendi ja nõukogu määruse (EÜ) nr 1907/2006 (2) artikli 133 alusel asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1272/2008 muudetakse järgmiselt:
1)
artikli 14 lõike 2 punkt c jäetakse välja;
2)
artiklile 23 lisatakse järgmine punkt f:
„f)
ained või segud, mis on klassifitseeritud söövitavaks metallide, kuid mitte naha ja/või silmade jaoks.”;
3)
I lisa muudetakse vastavalt käesoleva määruse I lisale;
4)
II lisa muudetakse vastavalt käesoleva määruse II lisale;
5)
III lisa muudetakse vastavalt käesoleva määruse III lisale;
6)
IV lisa muudetakse vastavalt käesoleva määruse IV lisale;
7)
V lisa muudetakse vastavalt käesoleva määruse V lisale;
8)
VI lisa muudetakse vastavalt käesoleva määruse VI lisale;
9)
VII lisa muudetakse vastavalt käesoleva määruse VII lisale.
Artikkel 2
1. Erandina artikli 3 teisest lõigust võib aineid ja segusid vastavalt enne 1. detsembrit 2014 ja 1. juunit 2015 klassifitseerida, märgistada ja pakendada vastavalt määrusele (EÜ) nr 1272/2008, mida on muudetud käesoleva määrusega.
2. Erandina artikli 3 teisest lõigust ei nõuta määruse (EÜ) nr 1272/2008 kohaselt klassifitseeritud, märgistatud ja pakendatud ning enne 1. detsembrit 2014 turule lastud ainete puhul käesoleva määruse kohast ümbermärgistamist ja ümberpakendamist kuni 1. detsembrini 2016.
3. Erandina artikli 3 teisest lõigust ei nõuta Euroopa Parlamendi ja nõukogu direktiivi 1999/45/EÜ (3) või määruse (EÜ) nr 1272/2008 kohaselt klassifitseeritud, märgistatud ja pakendatud ning enne 1. juunit 2015 turule lastud segude puhul käesoleva määruse kohast ümbermärgistamist ja ümberpakendamist kuni 1. juunini 2017.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse ainete suhtes alates 1. detsembrist 2014 ja segude suhtes alates 1. juunist 2015.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 8. mai 2013

Labels: 1
20
7
3
12